《大孤山》
宋代·黄庶

彭蠡百里南国襟，万顷苍烟插孤岑。
不知天星何时落，春秋不书不可寻。
石怪木老鬼所附，兹乃与水同浮沉。
鸣鸱大藤树下庙，祭血不乾年世深。
轴舻千里不敢越，割牲酾酒来献斟。
我行不忍随人后，许国肝胆神所歆。
落帆夜宿白鸟岸，睥睨百绕寒藤阴。
银山大浪独夫险，比干一片崔嵬心。
宦游远去父母国，心病若有山水淫。
江南画工今谁在，拂拭东绢倾千金。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。